यह लेख आज का आलेख के लिए निर्वाचित हुआ है। अधिक जानकारी हेतु क्लिक करें।

मानव के रुधिरवर्णिका(हीमोग्लोबिन) की संरचना- प्रोटीन की दोनो उपइकाईयों को लाल एंव नीले रंग से तथा लौह भाग को हरे रंग से दिखाया गया है।
**प्रोटीन** या **प्रोभूजिन** एक जटिल भूयाति युक्त कार्बनिक पदार्थ है जिसका गठन कार्बन, हाइड्रोजन, आक्सीजन एवं नाइट्रोजन तत्वों के अणुओं से मिलकर होता है। कुछ प्रोटीन में इन तत्वों के अतिरिक्त आंशिक रूप से गंधक, जस्ता, ताँबा तथा फास्फोरस भी उपस्थित होता है। ये जीवद्रव्य (प्रोटोप्लाज्म) के मुख्य अवयव हैं एवं शारीरिक वृद्धि तथा विभिन्न जैविक क्रियाओं के लिए आवश्यक हैं। रासायनिक गठन के अनुसार प्रोटीन को सरल प्रोटीन, संयुक्त प्रोटीन तथा व्युत्पन्न प्रोटीन नामक तीन श्रेणियों में बांटा गया है। सरल प्रोटीन का गठन केवल अमीनो अम्ल द्वारा होता है एवं संयुक्त प्रोटीन के गठन में अमीनो अम्ल के साथ कुछ अन्य पदार्थों के अणु भी संयुक्त रहते हैं। व्युत्पन्न प्रोटीन वे प्रोटीन हैं जो सरल या संयुक्त प्रोटीन के विघटन से प्राप्त होते हैं। अमीनो अम्ल के पॉलीमराईजेशन से बनने वाले इस पदार्थ की अणु मात्रा १०,००० से अधिक होती है। प्राथमिक स्वरूप, द्वितीयक स्वरूप, तृतीयक स्वरूप और चतुष्क स्वरूप प्रोटीन के चार प्रमुख स्वरुप है।

प्रोटीन त्वचा, रक्त, मांसपेशियों तथा हड्डियों की कोशिकाओं के विकास के लिए आवश्यक होते हैं। जन्तुओं के शरीर के लिए कुछ आवश्यक प्रोटीन एन्जाइम, हार्मोन, ढोने वाला प्रोटीन, सिकुड़ने वाला प्रोटीन, संरचनात्मक प्रोटीन एवं सुरक्षात्मक प्रोटीन हैं। प्रोटीन का मुख्य कार्य शरीर की आधारभूत संरचना की स्थापना एवं इन्जाइम के रूप में शरीर की जैवरसायनिक क्रियाओं का संचालन करना है। आवश्यकतानुसार इससे ऊर्जा भी मिलती है। एक ग्राम प्रोटीन के प्रजारण से शरीर को ४.१ कैलीरी ऊष्मा प्राप्त होती है। प्रोटीन द्वारा ही प्रतिजैविक (एन्टीबॉडीज़) का निर्माण होता है जिससे शरीर प्रतिरक्षा होती है। जे. जे. मूल्डर ने १८४० में प्रोटीन का नामकरण किया। प्रोटीन बनाने में २० अमीनो अम्ल भाग लेते हैं। पौधे ये सभी अमीनो अम्ल अपने विभिन्न भागों में तैयार कर सकते हैं। जंतुओं की कुछ कोशिकाएँ इनमें से कुछ अमीनो अम्ल तैयार कर सकती है, लेकिन जिनको यह शरीर कोशिकाओं में संश्लेषण नहीं कर पाते उन्हें जंतु अपने भोजन से प्राप्त कर लेते हैं। इस अमीनो अम्ल को अनिवार्य या आवश्यक अमीनो अम्ल कहते हैं। मनुष्य के अनिवार्य अमीनो अम्ल लिउसीन, आइसोलिउसीन, वेलीन, लाइसीन, ट्रिप्टोफेन, फेनिलएलानीन, मेथिओनीन एवं थ्रेओनीन हैं।

स्रोत
-----

पौधे अपनी जरूरत के अमीनो अम्ल का संश्लेषण स्वयं कर लेते हैं, परन्तु जंतुओं को अपनी प्रोटीन की जरूरत को पूरा करने के लिए कुछ अमीनो अम्लों को बाहर से खाद्य के रूप में लेना पड़ता है। शाकाहारी स्रोतों में चना, मटर, मूंग, मसूर, उड़द, सोयाबीन, राजमा, लोभिया, गेहूँ, मक्का प्रमुख हैं। मांस, मछली, अंडा, दूध एवं यकृत प्रोटीन के अच्छे मांसाहारी स्रोत हैं। पौधों से मिलनेवाले खाद्य पदार्थों में सोयाबीन में सबसे अधिक मात्रा में प्रोटीन पाया जाता है। इसमें ४० प्रतिशत से अधिक प्रोटीन होता है। सोलह से अट्ठारह वर्ष के आयु वर्गवाले लड़के, जिनका वजन ५७ किलोग्राम है, उनके लिए प्रतिदिन ७८ ग्राम प्रोटीन की आवश्यकता होती है। इसी तरह समान आयु वर्ग वाली लड़कियों के लिए, जिनका वजन ५० किलोग्राम है, उनके लिए प्रतिदिन ६३ ग्राम प्रोटीन का सेवन जरूरी है। गर्भवती महिलाओं के लिए ६३ ग्राम, जबकि स्तनपान करानेवाली महिलाओं के लिए (छह माह तक) प्रतिदिन ७५ ग्राम प्रोटीन का सेवन आवश्यक है।

सन्दर्भ
-------

1. ↑  प्रसाद, चन्द्रमोहन (जुलाई २००४). *भौतिक एवं रसायन विज्ञान*. कोलकाता: भारती सदन. पृ॰ २६२. अभिगमन तिथि 1 जुलाई २००९.
2. ↑  गुप्त, तारकनाथ (नवंबर २००४). *भौतिकी एवं रसायन शास्त्र*. कोलकाता: भारती पुस्तक मन्दिर,. पृ॰ २८०. `|access-date=` दिए जाने पर `|url= भी दिया जाना चाहिए` (मदद)सीएस1 रखरखाव: फालतू चिह्न (link)
3. 1 2  बनर्जी, विवेकानंद (नवंबर २००४). *इंटर प्राणिविज्ञान*. पटना: भारती भवन,. पृ॰ २८०. `|access-date=` दिए जाने पर `|url= भी दिया जाना चाहिए` (मदद)सीएस1 रखरखाव: फालतू चिह्न (link)
4. ↑  पोषाहार, प्रोटीन : इसका महत्व Archived 2009-05-23 at the Wayback Machine।(हिन्दी)। इंडिया डवलपमेंट गेटवे। स्वास्थ्य पोर्टल

| * दे
* वा
* सं
खाद्य रासायनिकी  |
| --- |
| 
 कार्बोहाइड्रेट(प्रांगजलीय) **·**  प्रकिण्व **·**  आवश्यक वसीय अम्ल **·**  लिपिड **·**  "खनिज" (रासायनिक तत्त्व) **·**  प्रोटीन **·**  विटामिन **·**  जल  **·**  योज्य **·**  फ्लेवर **·** रंग
 |

| * दे
* वा
* सं
खाद्य पूरक  |
| --- |
| प्रकार | अमीनो अम्ल • शरीरवर्धक पूरक • ऊर्जामय पेय • ऊर्जा बार • फैटी अम्ल • वनस्पतीय पूरक • खनिज • प्रीबायोटिक  • प्रोबायोटिक (लैक्टोबैसिलस, बाइफाइडोबैक्टीरियम) • विटामिन • संपूर्ण खाद्य पूरक, एफरवेसेंट |
| विटामिन एवं खनिज | रेटिनॉल (विटामिन ए) • विटामिन बी समूह: थायामिन (बी१) • राइबोफ्लेविन (बी२) • नाइयासिन (बी३) • पैन्टोथेनिक अम्ल (बी५) • पायरीडॉक्सीन (बी६) • बायोटिन (बी७) • फोलिक अम्ल (बी९) • साइनोकोबालमीन (बी१२) • एस्कॉर्बिक अम्ल (विटामिन सी) • एर्गोकैल्सिफेरॉल एवं कोलेकैल्सिफेरॉल (विटामिन डी) • टोकोफेरॉल (विटामिन ई) • नैफ्थोक्विनोन (विटामिन के) • कैल्शियम • कॉलीन • क्लोरीन • क्रोमियम • कोबाल्ट • ताम्र • फ्लोरीन • आयोडीन • लौह • मैग्नेशियम • मैंग्नीज़ • मॉलिबडेनम • फॉस्फोरस • पोटाइशियम • सेलेनियम • सोडियम • गंधक • जस्ता |
| संबंधित लेख | बहुविटामिन • पोषण |